KLASA: P-328/22

URBROJ: 711-02-01/03-2024-08

Zagreb, 23. svibnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznice Alessandre Selak, OIB:** **……………., vršiteljice dužnosti ravnatelja Županijske lučke uprave Opatija – Lovran – Mošćenička Draga,** na 51. sjednici održanoj 23. svibnja 2024., donosi sljedeću

**ODLUKU**

1. **Istodobnim obnašanjem dužnosti vršiteljice dužnosti ravnatelja Županijske lučke uprave Opatija – Lovran – Mošćenička Draga i dužnosti članice Gradskog vijeća Grada Opatije te obavljanja funkcije predsjednice Uređivačkog savjeta lista Opatija u razdoblju od 25. prosinca 2021. do 16. prosinca 2022., obveznica Alessandra Selak počinila je povredu članka 18. stavka 1. i članka 17. stavka 1. ZSSI-a.**
2. **Istodobnim obnašanjem dužnosti vršiteljice dužnosti ravnatelja Županijske lučke uprave Opatija – Lovran – Mošćenička Draga i dužnosti članice Upravnog vijeća Dječjeg vrtića Opatija 25. prosinca 2021. do 16. prosinca 2022., obveznica Alessandra Selak počinila je povredu članka 18. stavka 1. i članka 17. stavka 1. ZSSI-a.**
3. **Za povredu iz točke I. ove izreke obveznici Alessandri Selak izriče se opomena.**

Obrazloženje

Povjerenstvo je 12. srpnja 2022. na temelju prijave otvorilo predmet protiv Alessandre Selak, vršiteljice dužnosti ravnatelja Županijske lučke uprave Opatija – Lovran – Mošćenička Draga, koji se vodi pod brojem Pp-328/22. U prijavi se u bitnom navodi da imenovana uz obnašanje dužnosti vršiteljica dužnosti ravnatelja Županijska lučka uprava Opatija – Lovran – Mošćenička Draga obnaša dužnost člana Gradskog vijeća Grada Opatije te je ujedno predsjednica Upravnog vijeća Dječjeg vrtića Opatija, predsjednica Uređivačkog odbora gradskog lista Opatija i prima naknadu za navedene dužnosti.

Povjerenstvo je 23. studenoga 2022. na temelju prijave Broj: 711-U-8951-Pp-539/22-01-3 otvorilo drugi predmet protiv Alessandre Selak pod brojem Pp-539/22. U prijavi se u bitnome navodi da imenovana uz obnašanje dužnosti vršiteljica dužnosti ravnatelja Županijska lučka uprava Opatija – Lovran – Mošćenička Draga i dalje obnaša dužnost Gradske vijećnice Grada Opatije unatoč Mišljenju Povjerensta Broj: 711-I-1008-M-223/22-03-19 koje se prilaže uz prijavu.

Zaključkom Povjerenstva Broj: 711-I-67-Pp-539-22/23-07/17 od 11. siječnja 2023. godine spojeni su predmeti broj Pp-328/22 i broj Pp-539/22 povodom kojih se vodi jedan postupak pod brojem Pp-328/22.

Zakonom o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19. u daljnjem tekstu ZSSI/11), koji je bio na snazi do 24. prosinca 2021., ravnatelji lučih uprava nisu bili utvrđeni dužnosnicima u smislu toga Zakona.

Člankom 3. stavkom 1. točkom 60. ZSSI-a propisano je da su ravnatelji lučkih uprava obveznici u smislu odredbi navedenog Zakona.

Člankom 37. Zakona o ustanovama („Narodne novine“, broj 76/93., 29/97., 47/99., 35/08., 127/19., 151/22.) propisano je da je ravnatelj voditelj ustanove koji organizira i vodi rad i poslovanje ustanove, predstavlja i zastupa ustanovu, te poduzima sve pravne radnje u ime i za račun ustanove.

Člankom 43. Zakona o ustanovama propisano je da će se natječaj ponoviti, ako se na raspisani natječaj nitko ne prijavi ili nitko od prijavljenih kandidata ne bude izabran, te da će do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Povjerenstvo ističe da vršitelj dužnosti ravnatelja ustanove ima sva prava i ovlasti ravnatelja ustanove imenovanog temeljem provedenog javnog natječaja te da ga se upisuje u nadležni sudski registar kao i ravnatelja ustanove.

Uvidom u sudski registar Trgovačkog suda u Rijeci, Povjerenstvo je utvrdilo da je pod brojem MBS: 040148148 upisana ustanova Županijska lučka uprava Opatija – Lovran – Mošćenička Draga, čiji je osnivač Primorsko-goranska županija te da je kao osoba ovlaštena za zastupanje upisana Alessandra Selak, koja je na funkciju vršiteljice dužnosti ravnatelja imenovana temeljem Odluke Upravnog vijeća Županijske lučke uprave Opatija – Lovran – Mošćenička Draga od 13. srpnja 2021. do imenovanja ravnatelja.

Stoga Povjerenstvo zaključuje da je vršitelj dužnosti ravnatelja lučke uprave obveznik u smislu odredbe članka 3. stavka 1. podstavka 60. ZSSI-a, kojeg obvezuju zabrane i ograničenja propisana ZSSI-om, na istovjetan način na koji se na ravnatelja lučke uprave primjenjuju odredbe tog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da Alessandra Selak obnaša dužnost vršiteljice dužnosti ravnatelja Županijske lučke uprave Opatija – Lovran - Mošćenička Draga za cijelo vrijeme važenja ZSSI-a, slijedom čega je ista u obvezi postupati sukladno odredbama ZSSI-a.

U tijeku postupka izvršen je uvid u prijavu od 12. srpnja 2022. i prijavu od 27. prosinca 2022., dopunu prijave od 23. studenog 2022. i 30. studenog 2022., dopis Grada Opatije od 22. prosinca 2022., Registar obveznika, Registar imovinskih kartica, Mišljenje Povjerenstva Broj:711-I-1008-M-223/22-03-19 od 29. travnja 2022., dopis Grada Opatije od 31. siječnja 2023., e-mail korespondenciju u predmetu M-223/22, kao i dopis obveznice zaprimljen u istom predmetu 25. siječnja 2023., očitovanje obveznice od 18. ožujka 2024.

Povjerenstvo je odlukom od 14. veljače 2024. u odnosu na obveznicu Alessandru Selak utvrdilo postojanje pretpostavki vezano za moguće povrede:

- članka 17. stavka 1. ZSSI-a, kojom je propisano da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano, koja proizlazi iz istodobnog obnašanja dužnosti članice Gradskog vijeća Grada Opatije te obavljanja funkcije predsjednice Uređivačkog savjeta lista Opatija uz dužnost ravnateljice Županijske lučke uprave Opatija – Lovran – Mošćenička Draga, te

- članka 18. stavka 2. ZSSI-a, kojom je propisano da, iznimno od stavka 1. istoga članka, obveznici mogu biti članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju te da za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova, koja proizlazi iz članstva u Upravnom vijeću Dječjeg vrtića Opatija za vrijeme obnašanja dužnosti dužnost ravnateljice Županijske lučke uprave Opatija – Lovran – Mošćenička Draga.

Sukladno odredbi članka 42. stavka 1. ZSSI-a, Povjerenstvo je obveznicu dopisom od 14. veljače 2024. KLASA: P-328/22, URBROJ: 711-02-01/03-2024-06, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznice zatražilo očitovanje.

Obveznica je navedenu obavijest očitovala dopisom KLASA: P-328/22, URBROJ: 2024-7, koji je u Povjerenstvu zaprimljen 18. ožujka 2024., a u kojem je navela da trenutno nije aktivno uključena u obnašanje bilo koje javne dužnosti u Gradu Opatiji, nije članica Gradskog vijeća Grada Opatije, niti obavlja funkciju predsjednice Uređivačkog savjeta lista Opatija, niti je članica Upravnog vijeća Dječjeg vrtića Opatija. Mandat u Gradskom vijeću Grada Opatije je, kako navodi, obavljala od 15. lipnja 2021. do 16. prosinca 2022., kada joj je mandat prestao. Tijekom tog razdoblja primila je naknadu od 660,00 kuna mjesečno, koja je isplaćena sukladno obavljanju te dužnosti, navodi i napominje da je cjelokupni iznos primljene naknade u 2022. godini vratila u cijelosti. Ostavku na mjestu predsjednice Uređivačkog savjeta lista Opatija je podnijela također 16. prosinca 2022. i dodaje da za obavljanje te dužnosti nije primila nikakvu naknadu. Također, isti dan je podnijela ostavku i na mjestu predsjednice/članice Upravnog vijeća Dječjeg vrtića Opatija, navodi i ističe da dok je obavljala tu funkciju, primila je naknadu od 675,00 kuna mjesečno, koji iznos je, navodi, u potpunosti vratila u 2022. godini. Dodatno naglašava da nije članica Školskog odbora Ugostiteljske škole Opatija niti obavlja funkcije predsjednice Odbora Povjerenstva za ravnopravnost spolova pri Gradu Opatiji, predsjednice Komisije za Statut, Poslovnik i normativnu djelatnost Grada Opatije, niti je članica Županijskog povjerenstva za ravnopravnost spolova.

Zaključno ističe da trenutno nije aktivna u bilo kojoj javnoj dužnosti u Gradu Opatiji te iako je u prošlosti obavljala neke dužnosti kao članica Gradskog vijeća, predsjednica Uređivačkog savjeta lista te članica Upravnog vijeća Dječjeg vrtića, sve te angažmane je okončala 16. prosinca 2022.

Na temelju navedenih činjenica smatra da trenutno ne postoji povreda odredaba ZSSI-a, budući da je prestala obavljati sve javne dužnosti za koje je bila odgovorna te da je ispravno postupala vraćajući primljene naknade. Od dana okončanja dužnosti nije ponovno bila aktivna ni u jednoj od navedenih funkcija u općinskim tijelima ili komisijama u Gradu Opatiji, na kraju ističe.

Povjerenstvo je dopisom Broj: 711-I-2307-P-539-22-03-17 od 29. studenoga 2022. od Grada Opatije zatražilo dostavu očitovanja obnaša li obveznica Alessandra Selak javnu dužnost članice Gradskog vijeća Grada Opatije, ako da od kada obnaša navedenu dužnost te prima li naknadu za njezino obnašanje i koliko ista iznosi.

Grad Opatija na spomenuto je traženje odgovorilo dopisom KLASA: 024-01/22-01/53, URBROJ: 2170-12-03/01-22-2 od 20. prosinca 2022. u kojem je naveo da Alessandra Selak ne obnaša dužnost članice Gradskog vijeća Grada Opatije.

Povjerenstvo je dopisom Broj: 711-I-66-P-328-22/23-02-17 od 11. siječnja 2023. od Grada Opatije zatražilo dostavu dodatnog očitovanja do kada je obveznica Alessandra Selak obnašala dužnost članice Gradskog vijeća Grada Opatije te je li za njezino obnašanje primala naknadu i koliko je ista iznosila. Istim dopisom je traženo očitovanje obavlja li imenovana obveznica funkciju predsjednice Uređivačkog odbora lista ,,Opatija“ te funkciju predsjednice/članice Upravnog vijeća Dječjeg vrtića Opatija i ako da od kada obavlja koju od navedenih funkcija, prima li za njihovo obavljanje naknadu i u kojem iznosu, kao i je li i kada navedena ustanova proglašena ustanovom od posebnog interesa za Grad Opatiju.

Grad Opatija na spomenuto je traženje odgovorio dopisom KLASA: 024-01/22-01/53, URBROJ: 2170-12-03/01-23-4 od 1. siječnja 2023. u kojem se navodi da imenovanoj obveznici mandat u Gradskom vijeću Grada Opatije miruje od dana 16. prosinca 2022., te da je navedenu dužnost obnašala od 15. lipnja 2021. godine, kao i da joj je za njezino obnašanje isplaćena naknada u 2022. godini u iznosu od 660,00 kuna mjesečno. Imenovana obveznica je izvršila povrat cjelokupnog iznosa isplaćene joj naknade u 2022. godini. Nadalje navode da imenovana obveznica više ne obavlja dužnost predsjednice Uređivačkog savjeta lista Opatija na koju je podnijela ostavku dana 16. prosinca 2022. godine, a koju dužnost je obavljala od 3. kolovoza 2021. te za njezino obavljanje nije primala naknadu. Također se navodi kako imenovana obveznica više ne obavlja dužnost predsjednice/članice Upravnog vijeća Dječjeg vrtića Opatija, na koju dužnost je podnijela ostavku dana 16. prosinca 2022. te da je istu obavljala od 1. rujna 2021. godine i za njezino obavljanje joj je isplaćena naknada u 2022. godini u iznosu od 675,00 kuna mjesečno. Imenovana obveznica je izvršila povrat cjelokupnog iznosa isplaćene joj naknade u 2022. godini. Zaključno navode da je Dječji vrtić Opatija neosporno ustanova od posebnog interesa za Grad Opatiju, iako Grad Opatija o tome nije donio posebnu odluku.

Uvidom u Upisnik predmeta Povjerenstva utvrđeno je da je isto obveznici Alessandri Selak Povjerenstvo na 169. sjednici održanoj 29. travnja 2022. dalo mišljenje da temeljem odredbe članka 17. stavka 1. ZSSI-a ne može istovremeno uz obnašanje dužnosti vršiteljice dužnosti ravnatelja Županijske lučke uprave Opatija-Lovran-Mošćenička Draga obnašati drugu javnu dužnost članice Gradskog vijeća Grada Opatije, jer zakonom nije propisana iznimka od opće zabrane istodobnog obnašanja druge javne dužnosti.

Nadalje, u istom Mišljenju se navodi da sukladno odredbi članka 18. stavka 2. ZSSI-a obveznica Alessandra Selak ne može istovremeno uz obnašanje dužnosti vršiteljice dužnosti ravnatelja Županijske lučke uprave Opatija-Lovran-Mošćenička Draga obnašati funkciju predsjednice Upravnog vijeća Dječjeg vrtića Opatija te funkciju člana Školskog odbora Ugostiteljske škole Opatija, budući da se ne radi o ustanovama od posebnog državnog interesa odnosno od posebnog interesa za jedinicu lokalne i područne (regionalne) samouprave te budući da na navedene funkcije nije imenovana po položaju. U istom Mišljenju se navodi da sukladno odredbama ZSSI-a obveznica Alessandra Selak ne može istovremeno uz obnašanje dužnosti vršiteljice dužnosti ravnatelja Županijske lučke uprave Opatija-Lovran-Mošćenička Draga obnašati i funkciju predsjednice Odbora Povjerenstva za ravnopravnost spolova pri Gradu Opatiji, funkciju predsjednice Uređivačkog savjeta gradskog lista Opatija, funkciju predsjednice Komisije za Statut, Poslovnik i normativnu djelatnost Grada Opatije te biti članica Županijskog povjerenstva za ravnopravnost spolova, ukoliko je na navedene funkcije imenovana s osnove svog vijećničkog mandata u Gradu Opatiji, dok navedene funkcije može obavljati ukoliko je na njih imenovana kao vanjski član.

Uvidom u Registar imovinskih kartica utvrđeno je da je obveznica Alessandra Selak u imovinskoj kartici podnesenoj 17. veljače 2024. navela da profesionalno obnaša dužnost vršiteljice dužnosti ravnatelja Županijske lučke uprave Opatija-Lovran-Mošćenička Draga te da za navedeno prima plaću u neto iznosu od 1.840,00 eura. U istoj je imovinskoj kartici obveznica navela kako je 16. prosinca 2022. dostavljena obavijest predsjedniku Gradskog vijeća Grada Opatije o mirovanju mandata vijećnice, kako i da je istog datuma podnijela ostavku na dužnosti predsjednice/članice Upravnog vijeća Dječjeg vrtića Opatija i funkcije predsjednice Uređivačkog savjeta lista Opatija.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 18. stavkom 2. ZSSI-a propisano je da, iznimno od stavka 1. istoga članka, obveznici mogu biti članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju te da za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Povjerenstvo nastavno na sve prethodno navedeno utvrđuje da je obveznica Alessandra Selak u razdoblju od 25. prosinca 2021., kada je ZSSI stupio na snagu te kada je ista postala obveznicom toga Zakona, do 16. prosinca 2022. istodobno obnašala dužnost članice Gradskog vijeća Grada Opatije i predsjednice Uređivačkog savjeta lista Opatija uz dužnost ravnateljice Županijske lučke uprave Opatija – Lovran – Mošćenička Draga, a kojim postupanjem je počinila povredu članka 17. stavka 1. ZSSI-a, budući da je istodobno obnašala dvije javne dužnosti.

Također, Povjerenstvo utvrđuje da je obveznica Alessandra Selak u razdoblju od 25. prosinca 2021., kada je ZSSI stupio na snagu te kada je ista postala obveznicom toga Zakona, do 16. prosinca 2022. istodobno obnašala dužnost predsjednice Upravnog vijeća Dječjeg vrtića Opatija i dužnost ravnateljice Županijske lučke uprave Opatija – Lovran – Mošćenička Draga, a kojim postupanjem je počinila povredu članka 18. stavka 2. ZSSI-a, budući da Dječji vrtić Opatija nije ustanova od posebnog državnog interesa odnosno od posebnog interesa za jedinicu lokalne i područne (regionalne) samouprave te budući da na navedene funkcije nije imenovana po položaju.

Povjerenstvo je stoga donijelo odluku kao u točkama I. i II. izreke ove Odluke.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 17. i članka 18., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Uzimajući u obzir okolnosti konkretnog slučaja i to kraće razdoblje u kojem je obveznica istodobno obnašala nespojive dužnosti, činjenicu da je vezano za navedene okolnosti tražila mišljenje Povjerenstva, što svakako upućuje na njezinu namjeru da na pravilan način uredi svoje poslovne odnose za vrijeme obnašanja javne dužnosti, kao i da je riječ o obveznici protiv koje Povjerenstvo ranije nije donijelo odluku kojom bi bila utvrđena povreda odredbi ZSSI-a, Povjerenstvo je utvrdilo primjerenim obveznici za povredu odredbe članka 17. stavka 1. i odredbe članka 18. stavka 2. ZSSI-a izreći opomenu.

Povjerenstvo je stoga donijelo odluku kao u točki III. izreke ove Odluke.

Ova Odluka objavit će se, sukladno članku 44. stavku 6. ZSSI-a, na mrežnim stranicama Povjerenstva nakon uredne dostave obveznici.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Alessandra Selak, osobnom dostavom

2. Objava na mrežnim stranicama Povjerenstva nakon uredne dostave obveznici

3. Podnositelju prijave, nakon uredne dostave obveznici

4. Pismohrana